ORDE do 1 de xuño de 2011 pola que se acorda a cesión dun vehículo, propiedade da Comunidade Autónoma de Galicia, á Confraría de Pescadores Santiago Apóstolo de Barallobre.
Consellería do Mar — III. Outras disposicións — 14/06/2011

A Lei 3/1985, do 12 de abril, de patrimonio da Comunidade Autónoma de Galicia, permite a cesión de bens mobles da comunidade autónoma sempre que se dediquen a fins de utilidade pública ou interese social, e o Decreto 50/1989, polo que se aproba o regulamento da citada Lei 3/1985, exixe que a orde de cesión exprese a finalidade concreta a que a entidade beneficiaria debe destinar os bens, así como as súas condicións.
Por outra banda, a Lei 6/2009, do 11 de decembro, de modificación da Lei 11/2008, do 3 de decembro, de pesca de Galicia, define as confrarías de pescadores de Galicia como corporacións de dereito público, sen ánimo de lucro, dotadas con personalidade xurídica e capacidade de obrar para o cumprimento dos seus fins, que actúan como órganos de consulta e colaboración da Administración da Comunidade Autónoma de Galicia en materias relativas á actividade extractiva e á ordenación do sector pesqueiro, e dispón que se rexerán pola súa lexislación específica.
O 4 de marzo de 2009 (DOG n.º 58, do 25 de marzo) a Consellería de Pesca e Asuntos Marítimos (actualmente Consellería do Mar) acordou a cesión de uso do vehículo Santana Aníbal con matrícula 4528-CPV, propiedade da Xunta de Galicia, á Confraría de Pescadores Santiago Apóstolo de Barallobre.
Con data do 2 de maio de 2011, a Confraría de Pescadores Santiago Apóstolo de Barallobre solicitou a cesión en propiedade do dito vehículo.
Dado que a referida confraría destina o dito vehículo a fins de utilidade pública ou interese social, de xeito especial, á realización de vixilancia no ámbito territorial determinado polos respectivos estatutos e á colaboración en salvamento marítimo e na loita contra a contaminación mariña, cómpre cederlle en propiedade o vehículo antes indicado.
Por outra banda, dado que a confraría carece de fins lucrativos, considérase axeitado provela do dito vehículo para o fortalecemento da súa estrutura.
En consecuencia, de conformidade co previsto no artigo 27, números 15 e 29, do Estatuto de autonomía de Galicia, e en uso das facultades que me confiren a Lei 9/2007, do 13 de xuño, de subvencións de Galicia, e a Lei 1/1983, do 22 de febreiro, de normas reguladoras da Xunta e da súa Presidencia,
Artigo 1.
Acórdase a cesión en propiedade á Confraría de Pescadores Santiago Apóstolo de Barallobre do vehículo:
Marca: Santana.
Modelo: Aníbal.
Matrícula: 4528-CPV.
Ano de matriculación: 2003.
Artigo 2.
A cesión sinalada no artigo anterior queda sometida ás seguintes cláusulas:
a) De conformidade co establecido polos artigos 35 bis da Lei 3/1985, do patrimonio da Comunidade Autónoma de Galicia, e 96 bis do Decreto 50/1989, polo que se aproba o seu regulamento, o ben cedido destinarao a confraría cesionaria a fins de utilidade pública ou interese social, de xeito especial, á realización de vixilancia no ámbito territorial determinado polos respectivos estatutos e á colaboración en salvamento marítimo e na loita contra a contaminación mariñas.
b) Coa cesión outórgaselle á Confraría de Pescadores Santiago Apóstolo de Barallobre a propiedade do ben moble cedido.
c) Tanto se o ben cedido non se aplicase aos fins sinalados, como se se descoidase ou utilizase con grave quebrantamento, ou se incumprisen as condicións do acordo, considerarase resolta a cesión e o ben reverterá á Comunidade Autónoma de Galicia, que terá dereito a percibir, logo da taxación pericial, o valor do detrimento ou deterioración que sufrise.
Artigo 3.
A dita cesión formalizarase mediante acta subscrita polo secretario xeral técnico desta consellería ou funcionario en quen delegue, e nela deberá constar o acordo de cesión e a aceptación do cesionario.
Disposición derradeira primeira.
A Consellería do Mar, a través da Secretaría Xeral Técnica, realizará os trámites necesarios para a efectividade desta orde.
Disposición derradeira segunda.
Esta orde producirá efectos desde o día seguinte ao da súa publicación no Diario Oficial de Galicia.
Santiago de Compostela, 1 de xuño de 2011.